अलग मिथिला राज्य लेल आई रविदिन, 21 अगस्त के दिल्लीक जंतर-मंतर पर मिथिला स्टूडेंट यूनियन तरफ सं विशाल प्रदर्शन कएल गेल। हजारों केर संख्या मे मैथिल लोक सभ जंतर-मंतर पर आबि अलग मिथिला राज्यक मांग जोर-शोर सं उठैलाह।
 प्रदर्शन मे मिथिला स्टूडेंट यूनियन के साफ कहनाय छल जे मिथिलाक सर्वांगिण विकासक लेल मिथिला राज्यक गठन जरूरी भ गेल अछि। अखन नीतीश कुमार सरकार के दोहरा रवैया के कारण मिथिलाक विकास रुकल अछि। एयरपोर्ट चालू भेलाह दू साल भेल मुदा अखन धरि यात्री के बेसिक सुविधा उपलब्ध नहि अछि। एम्स के रफ्तार एहन अछि जे ओतेक दिन भेलाह के बादहुं अखन धरि माइट भराय के काज नहि भेल अछि। मिथिलाक सभ उद्योग-धंधा चौपट परल अछि। बाढ़ि- सुखाड़ के कोनो ठोस उपाय नहि कएल गेल अछि। मैथिली भाषा के आठम अनुसूची मे शामिल त करि देल गेल मुदा अखन धरि मातृभाषा मे पढ़ाई-लिखाई शुरू नहि भेल आ परीक्षा के माध्यम नहि बनाएल गेल। दूरदर्शन मैथिली चैनल शुरू नहि कएल गेल अछि। 